পাবনা, ২৫ জুন (শীর্ষ নিউজ ডটকম): পাবনার আতাইকুলা থানায় যৌন হয়রানির শিকার হয়ে ১১ দিন মৃত্যুর সাথে পাঞ্জা লড়ে আত্মহত্যার চেষ্টাকারী শামীমা আক্তার (১৪) নামের এক মাদ্রাসা ছাত্রী অবশেষে মারা গেছে। যৌন হয়রানির শিকার হয়ে গত ১৩ জুন শামীমা আক্তার গলায় ফাঁস নিয়ে আত্মহত্যার চেষ্টা চালায়। ১১ দিন রাজশাহী মেডিকেল কলেজ হাসপাতালে চিকিৎসা শেষে বাড়ি আনার পর শুক্রবার রাতে সে মারা যায়।  এ ঘটনায় মৃত শামীমার বাবা আব্দুল গফুর বাদী হয়ে আজ শনিবার সকাল দশটার দিকে আতাইকুলা থানায় নারী ও  শিশু নির্যাতন দমন আইনের ৯ (ক) ধারায় একটি মামলা দায়ের করেছেন। মামলায় বখাটে মমিন মোল্লা ও তার পিতা সোবাহান মোল্লাকে আসামি করা হয়েছে। এ ব্যাপারে মামলার তদন্তকারী কর্মকর্তা থানার উপ-পরিদর্শক (এসআই) সাইফুল ইসলাম ঘটনার সত্যতা স্বীকার করে জানান, মামলার পর আসামিরা পলাতক থাকায় তাদের গ্রেফতার করা যায়নি।  মৃত শামীমা পাবনা জেলার আতাইকুলা থানার শারদিয়ার গ্রামের আব্দুল গফুরের মেয়ে। সে একই থানার কাছারপুর দাখিল মাদ্রাসার ৮ম শ্রেণীর ছাত্রী ছিল। এ ঘটনায় থানায় মামলা হলেও পুলিশ উত্যক্তকারী বখাটে যুবক মমিন মোল্লাকে (২০)  গ্রেফতার করতে পারেনি। দায়েরকৃত মামলার এজাহার ও এলাকাবাসী সূত্রে জানা যায়, আতাইকুলা থানার শারদিয়ার গ্রামের সোবাহান মোল্লার বখাটে ছেলে মমিন মোল্লা (২০) মাদ্রাসায় যাওয়া-আসার পথে শামীমাকে প্রেমের প্রস্তাব দেয়াসহ নানাভাবে উত্যক্ত করতো। সর্বশেষ গত ১৩ জুন বিকেল সাড়ে ৩টার দিকে শামীমা আক্তার মাদ্রাসা থেকে বাড়ি ফেরার পথে মাদ্রাসার অদূরে রাস্তার উপর বখাটে মমিন তার পথরোধ করে আবারো প্রেমের প্রস্তাব দেয়। শামীমা সে প্রস্তাব প্রত্যাখ্যান করলে মমিন তার ওড়না টেনে ধরে শারীরিকভাবে লাঞ্চিত করে। বাড়ি ফিরে শামীমা তার বাবা-মাকে ঘটনা  খুলে বলে। একপর্যায়ে অপমান সইতে না পেরে মনের ক্ষোভে ওইদিনই বিকেল ৫টায় ঘরের আঁড়ার সাথে ওড়না পেঁচিয়ে আত্মহত্যার চেষ্টা করে।  এ সময় পরিবারের লোকজন টের পেয়ে তাকে উদ্ধার করে দ্রুত পাবনা মেডিকেল কলেজ হাসপাতালে ভর্তি করে। অবস্থার অবনতি ঘটায় পরদিন তাকে চিকিৎসকরা রাজশাহী মেডিকেল কলেজ হাসপাতালে স্থানান্তর করেন। সেখানে বেশকিছু দিন চিকিৎসা গ্রহণ করার পর শামীমার অবস্থার উল্লেখযোগ্য উন্নতি না হওয়ায় কর্তব্যরত চিকিৎসকরা আরো উন্নত চিকিৎসা দিতে তাকে ঢাকায় নিয়ে যাবার জন্য স্বজনদের জানান। ঢাকায় যাবার প্রস্তুতি নেবার জন্য  স্বজনরা শামীমাকে গত বৃহস্পতিবার বিকেলে গ্রামের বাড়ি নিয়ে আসেন। এ অবস্থায় শুক্রবার রাত ১২টার দিকে অসুস্থ শামীমা মারা যায়। পরিবারের লোকজনের কাছ থেকে খবর পেয়ে পুলিশ শনিবার সকাল আটটার দিকে শামীমা আক্তারের লাশ উদ্ধার করে ময়নাতদন্তের জন্য পাবনা মেডিকেল কলেজ হাসপাতাল মর্গে পাঠায়।  (শীর্ষ নিউজ ডটকম/প্রতিনিধি/সুম/এএইচ/১৫.১০ঘ.)